### NN 42/2025 (10.3.2025.), Pravilnik o nacionalnoj mreži institucija u području sigurnosti hrane i hrane za životinje

Ministarstvo poljoprivrede, šumarstva i ribarstva

583

Na temelju članka 22. stavka 5. Zakona o hrani (»Narodne novine« broj 18/23.), ministar poljoprivrede, šumarstva i ribarstva donosi

PRAVILNIK

O NACIONALNOJ MREŽI INSTITUCIJA U PODRUČJU SIGURNOSTI HRANE I HRANE ZA ŽIVOTINJE

I. OPĆE ODREDBE

Predmet Pravilnika

Članak 1.

(1) Ovim se Pravilnikom propisuju pravila uspostave nacionalnom mrežom institucija u području sigurnosti hrane, hrane za životinje, zdravlja i dobrobiti životinja, zdravlja bilja te kriteriji za uvrštavanje na popis institucija.

(2) Cilj nacionalne mreže institucija iz stavka 1. ovoga članka je uspostaviti okvir za znanstvenu, stručnu i tehničku suradnju te učinkovitu uporabu resursa koordinacijom aktivnosti, razmjenom informacija, razvojem i provedbom zajedničkih projekata, razmjenom iskustava i najbolje prakse u području sigurnosti hrane, hrane za životinje zdravlja i dobrobiti životinja te zdravlja bilja.

Značenje pojmova

Članak 2.

(1) Za potrebe ovoga Pravilnika koriste se sljedeći pojmovi:

1. nadležno tijelo je ministarstvo nadležno za poljoprivredu

2. nacionalna mreža institucija u području sigurnosti hrane i hrane za životinje je mreža koju čine instituti, zavodi, visoka učilišta, laboratoriji i druge pravne osobe iz područja sigurnosti hrane i hrane za životinje, uključujući zdravlje i dobrobit životinja te zdravlje bilja u Republici Hrvatskoj (u daljnjem tekstu: nacionalna mreža institucija).

3. Popis institucija je popis koji predstavlja članove nacionalne mreže institucija u području sigurnosti hrane i hrane za životinje, uključujući zdravlje i dobrobit životinja te zdravlje bilja.

(2) Izrazi koji se koriste u ovom Pravilniku, a imaju rodno značenje odnose se jednako na muški i ženski rod.

II. POSEBNE ODREDBE

Uspostavljanje i koordiniranje nacionalne mreže institucija

Članak 3.

Nacionalnu mrežu institucija uspostavlja i istom koordinira Hrvatska agencija za poljoprivredu i hranu (u daljnjem tekstu: Agencija).

Kriteriji za uvrštavanje na popis nacionalne mreže institucija

Članak 4.

Institucije iz članka 2. stavka 1. točke 2. ovoga Pravilnika, kako bi bile uvrštene na popis institucija, moraju udovoljavati sljedećim kriterijima:

a) biti pravne osobe

b) obavljati znanstvene, stručne i tehničke aktivnosti u području sigurnosti hrane i hrane za životinje, uključujući zdravlje i dobrobit životinja te zdravlje bilja, a osobito one koje se odnose na izravan ili neizravan utjecaj na sigurnost hrane ili hrane za životinje

c) posjedovati posebne procedure i pravila kojima osiguravaju provedbu aktivnosti iz članka 8. ovoga Pravilnika s visokom razinom neovisnosti i integriteta

d) posjedovati visoku razinu stručnosti iz jednog ili više područja u području sigurnosti hrane i hrane za životinje, uključujući zdravlje i dobrobit životinja te zdravlje bilja

e) osigurati resurse za rad u nacionalnoj mreži institucija vezano za znanstvene, stručne i tehničke aktivnosti i/ili biti sposobne učinkovito ispuniti aktivnosti iz članka 8. ovoga Pravilnika.

Prijava za uvrštavanje na Popis institucija

Članak 5.

(1) Prijavu za uvrštavanje na Popis institucija, institucije podnose Agenciji elektroničkim putem na Obrascu iz Priloga 1. ovoga Pravilnika, koji se nalazi na mrežnoj stranici Agencije.

(2) Prijava iz stavka 1. ovoga članka sadrži sljedeće podatke:

– naziv, adresa, kontakt podaci institucija

– osobni identifikacijski broj (OIB) institucije

– o odgovornoj osobi (ime i prezime, broj telefona, adresu elektroničke pošte)

– o osobi za kontakt (ime i prezime, broj telefona, adresu elektroničke pošte)

– dokaz o statusu pravne osobe i djelatnosti institucije (izvadak iz sudskog registra izdan na dan podnošenja zahtjeva)

– broj djelatnika (ukupan broj djelatnika u instituciji ili određenim organizacijskim jedinicama institucije

– popis djelatnika sa znanstvenim stupnjem veznim za područje sigurnosti hrane i hrane za životinje, uključujući zdravlje i dobrobit životinja te zdravlje bilja, uključujući kontakt podatke i naziv organizacijske jedinice institucije

– popis stručnih djelatnika iz područja sigurnosti hrane i hrane za životinje, uključujući zdravlje i dobrobit životinja te zdravlje bilja, uključujući kontakt podatke i naziv organizacijske jedinice institucije

– akreditacija sukladno međunarodnoj normi HRN EN ISO//IEC 17025 vezano za područje sigurnosti hrane i hrane za životinje, uključujući zdravlje i dobrobit životinja te zdravlje bilja i/ili

– certifikati o vlastitim metodama vezano uz područje sigurnosti hrane i hrane za životinje, uključujući zdravlje i dobrobit životinja te zdravlje bilja priznati od strane Hrvatske akreditacijske agencije i/ili

– oznaka druge važeće norme priznate od strane akreditacijskog tijela jednako vrijedne međunarodnoj normi ISO/IEC HRN vezano uz područje sigurnosti hrane i hrane za životinje, uključujući zdravlje i dobrobit životinja te zdravlje bilja

– druge dokumente kojima dokazuje provedbu specifičnih aktivnosti u području sigurnosti hrane i hrane za životinje uključujući zdravlje i dobrobit životinja te zdravlje bilja.

Izvještavanje o promjenama ili prestanku udovoljavana kriterijima

Članak 6.

(1) Institucije s Popisa elektroničkim putem obavještavaju Agenciju o promjenama u podacima iz članka 5. stavka 2. ovoga Pravilnika u roku od 30 dana od dana nastale promjene.

(2) U slučaju da institucija uvrštena na Popis institucija prestane udovoljavati kriterijima propisanim člankom 4. ovoga Pravilnika, dužna je u roku od 30 dana o tome obavijestiti Agenciju elektroničkim putem, koja o tome u roku od 15 dana obavještava nadležno tijelo.

(3) U slučaju da Agencija utvrdi da je institucija s Popisa prestala udovoljavati kriterijima propisanim člankom 4. ovoga Pravilnika istu briše s Popisa institucija.

(4) Iznimno od stavka 2. ovoga članka institucija može Agenciji podnijeti zahtjev za brisanje s Popisa institucija i u drugim slučajevima obrazlažući pri tome razloge zahtjeva za brisanje.

Popis institucija

Članak 7.

(1) Agencija je obvezna nadležnom tijelu dostaviti na suglasnost prijedlog institucija za uvrštavanje na Popis institucija, uključujući nazive i opise institucija te dokaze da predložene institucije udovoljavaju kriterijima propisanima člankom 4. ovoga Pravilnika te opise njihovog specifičnog područja rada.

(2) Nakon dobivanja suglasnosti nadležnog tijela, Agencije usvaja Popis institucija, navodeći njihovo specifično područje rada.

(3) Popis institucija iz stavka 2. ovoga članka javno se objavljuje na mrežnoj stranici Agencije i na mrežnoj stranici nadležnog tijela.

(4) Popis institucija iz stavka 2. ovoga članka Agencija redovito ažurira uz suglasnost nadležnog tijela, a najmanje jednom godišnje.

Suradnja Agencije i institucija s Popisa institucija

Članak 8.

(1) Agencija potiče aktivnu znanstvenu, stručnu i tehničku suradnju iz područja sigurnosti hrane i hrane za životinje, uključujući zdravlje i dobrobit životinja te zdravlje bilja s institucijama uvrštenima na Popis institucija.

(2) Agencija osigurava razmjenu informacija o planiranim i postojećim znanstvenim aktivnostima na razini Republike Hrvatske s ciljem:

– identificiranja prioriteta nacionalnih istraživanja u području sigurnosti hrane i hrane za životinje, uključujući zdravlje i dobrobit životinja te zdravlje bilja

– identificiranja mogućih partnera u pokretanju i provedbi istraživanja vezanih područja sigurnosti hrane i hrane za životinje, uključujući zdravlje i dobrobit životinja te zdravlje bilja

– razmjene istraživačkih ideja, koje bi mogle biti dio budućih javnih poziva za provedbu aktivnosti Agencije i institucija s Popisa institucija.

III. PRIJELAZNE I ZAVRŠNE ODREDBE

Prijelazne odredbe

Članak 9.

(1) Institucije uvrštene na Popis na temelju Pravilnika o pravilima uspostave nacionalne mreže institucija u području sigurnosti hrane i hrane za životinje (»Narodne novine«, broj 43/10.) ostaju uvrštene na Popis institucija u skladu s ovim Pravilnikom.

(2) Agencija će u roku od dvije godine od dana stupanja na snagu ovoga Pravilnika uspostaviti digitalni sustav za prijavu institucija iz članka 5. stavka 1. ovoga Pravilnika.

(3) Do uspostave digitalnog sustava iz stavka 2. ovoga članka, institucije podnose zahtjev iz Priloga 1. ovoga Pravilnika pisanim putem.

Prestanak važenja

Članak 10.

Danom stupanja na snagu ovog Pravilnika, prestaje važiti Pravilnik o pravilima uspostave nacionalne mreže institucija u području sigurnosti hrane i hrane za životinje (»Narodne novine«, broj 43/10.).

Stupanje na snagu

Članak 11.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/23-01/40

Urbroj: 525-09/574-25-18

Zagreb, 18. veljače 2025.

Potpredsjednik Vlade
 i ministar
 David Vlajčić, v. r.

PRILOG 1.

Obrazac za prijavu za uvrštavanje na Popis institucija koje čine nacionalnu mrežu institucija u području sigurnosti hrane, hrane za životinje, zdravlja i dobrobiti životinja te zdravlja bilja

|  |  |  |  |
| --- | --- | --- | --- |
| Podaci o instituciji | | | |
| Naziv institucije |  | | |
| Adresa sjedišta |  | | |
| Broj telefona |  | | |
| Osobni identifikacijski broj (OIB) institucije |  | | |
| Dokaz o statusu pravne osobe i djelatnosti institucije (izvadak iz sudskog registra izdan na dan podnošenja zahtjeva) |  | | |
| Podaci o odgovornoj osobi |  | | |
| Ime i prezime |  | | |
| Broj telefona |  | | |
| Adresa elektroničke pošte |  | | |
| Podaci o osobi za kontakt |  | | |
| Ime i prezime |  | | |
| Broj telefona |  | | |
| Adresa elektroničke pošte |  | | |
| Podaci o ljudskim resursima |  | | |
| Broj djelatnika (ukupan broj djelatnika u instituciji ili određenim organizacijskim jedinicama institucije) |  | | |
| Popis djelatnika sa znanstvenim stupnjem s kontakt podacima (Ime i prezime, telefon i elektronička pošta) |  | | |
| Popis stručnih djelatnika s kontakt podacima (Ime i prezime, telefon i elektronička pošta) |  | | |
| Dokazi o sustavima kvalitete | | | |
| Certifikati o akreditacijama sukladno međunarodnoj normi HRN EN ISO | Vrsta uzorka/materijala koji se ispituje | Parametar ispitivanja | Metoda ispitivanja |
|  |  |  |
|  |  |  |
|  |  |  |
|  |  |  |
| Certifikati o vlastitim metodama | Vrsta uzorka/materijala koji se ispituje | Parametar ispitivanja | Metoda ispitivanja |
|  |  |  |
|  |  |  |
|  |  |  |
| Certifikat o ostalim međunarodnim normama vezanim za sigurnost hrane, hrane za životinje, zdravlje i dobrobit životinja te zdravlje bilja |  | | |
|  | | |
|  | | |
| Ostali dokumenti kojima se dokazuje provedba specifičnih aktivnosti u području sigurnosti hrane i hrane za životinje uključujući zdravlje i dobrobit životinja te zdravlje bilja |  | | |
| Potvrda točnosti i istinitosti navedenih podataka |  | | |
| Ime i prezime odgovorne osobe koja potvrđuje točnost i istinitost navedenih podataka |  | | |
| Radno mjesto odgovorne osobe |  | | |
| Datum podnošenja prijave |  | | |